Koninkryk van God Archives - Bybelskool vir Bereane
Tag Archives: Koninkryk van God
Ps 11 (19 Maart)
March 19, 2016 nati@stander.co.za
Sjoe, hoe mooi is hierdie Psalm 11 darem nie? Dit voel omtrent of die digter net oploop gaan met lof en nie homself kan keer nie. Dit is een groot lofsang van God wat regeer. Die gedagte van God se koninkryk laat my baie wonder. Vandag lees ek in Dallas Willard se boek “Divivne Conspiracy” die volgende: “God’s kingdom is the range of his effective will, where what he wants done is done”.
Dat God dus Koning is hoef ons nie oor te wonder nie. Maar in aansluiting met die daaropvolgende Ps 12 wat kla dat daar geen vroom persoon meer in die land oor is nie, moet ek vra hoe ver strek ons Koning se heerskappy?
En dit is alles goed en wel om te bid dat sy heerskappy tot in ons regering sal strek, maar as ek nie toelaat dat Hy ook in my lewe regeer nie, dan perk ek God se heerskappy in.
Gebed: Kom ons gee net weer ons hele lewe oor aan die Koning. Ons onderwerp ons eie koninkrykies aan Syne.